《惜红衣 八月十二夜，陶谷程夫人赠荷。》
清代·苏穆

寂寂宵分，团团月午，一天云散。送得香来，刚离谢池畔。

红衣翠盖，应替却、悲秋一半。银汉。诉与姮娥，比天涯还远。

西风惹袖，金粟铺阶，佳人笑相玩。莲舟才系，忘了采莲伴。

目断故山归路，一定有人凄怨。但胆瓶深护，莫把绣帘轻卷。

作者简介：苏穆，一名姞，字佩蘘，山阳（今淮安市淮安区）人，宜兴周济侧室。工词，殉粤匪难。